ЕтIуанэ джэгугъуэри зэхэтащ
Налшык къалэ дэт Къэрал концерт гъэлъэгъуапIэм щызэхэтащ ХьэтIохъущокъуэ Къазий и цIэр зезыхьэ Адыгэбзэ Хасэм иригъэкIуэкI «Джэгурэш» нэгузыужь зэпеуэм и 4-нэ зэхыхьэм и 2-нэ джэгугъуэр. Я гушыIэ нэдыр къатIатэу, абы илъхэр утыкум кърапхъэну хьэзыру еджапIищ зэрихьэлIат: Бахъсэн къалэ дэт, ЩоджэнцIыкIу Алий и цIэр зезыхьэ 2-нэ курыт еджапIэм щыщ «Уей, уей, Кушмэзыкъуей», Къамылыкъуэ къуажэ дэт курыт еджапIэм къикIа «Нартыху пIэнкIхэр», Мэртэзей къуажэ дэт, Къанкъуэщ Ахьмэдхъан и цIэр зезыхьэ 3-нэ курыт еджапIэм щыщ «Мэртэзей налкъутхэр» гупхэр.
КъэпщытакIуэхэу кърагъэблэгъат: Налшык дэт 1-нэ гимназием и егъэджакIуэ Махуэ Маринэ, Лашынкъей дэт 1-нэ курыт еджапIэм и егъэджакIуэ Къуэныкъуей Раисэ, Шэджэм къалэ дэт 1-нэ курыт еджапIэм и егъэджакIуэ Къардэн Олеся, Кэнжэ дэт 20-нэ курыт еджапIэм и егъэджакIуэ Къэзанш Нинэ, Адыгэбзэ Хасэм и Хасащ-хьэм хэт, хьэрычэтыщIэ Шыкъ Гупсэ, жылагъуэ лэжьакIуэ Хьэгъэжей Беслъэн, Налшык къалэ дэт 14-нэ гимназием тхыдэмкIэ и егъэджакIуэ Къэбардэ Астемыр сымэ.
«Ди къуажэр Европэ зэгухьэныгъэм хохьэ» псалъащхьэр зиIа мы джэгугъуэр Iыхьищу гуэшауэ щытащ: япэр — «ЗыкъывыдогъэцIыху: «Нобэ ди хэдэрыхэшщ: лIыкIуэхэр къыхыдох», етIуанэр — «Зыгъэпсэхугъуэ Iыхьэ: «Ди къуажэ лIыкIуэхэр Европэ зэгухьэныгъэм макIуэ…», ещанэр — «Макъамэу зэхэлъ Iыхьэ: «Европэм пIэщIэгъуэкIэ адыгэбзэ зрегъащIэ…» жыхуиIэ фIэщыгъэр иIэу. Дэтхэнэ зы Iыхьэми гуп къэскIэ хухахар дакъи- къэ пщыкIутIт.
Гуп къэскIэ кърипцIыхуу фащэ дахэ дыдэхэр ящыгът. Сабийхэр мы Iуэхум зэрыдихьэхыр, яфIэгъэщIэгъуэну, гугъу зрагъэхьу зэрызагъэхьэзырар я утыку итыкIэмкIэ плъагъурт. Ахэр хущIэкъурт зэман хухахам тету, я бзэм и къабзагъыр, къаIэта Iуэхум и мыхьэнэр здынэсыр, къагъэлъагъуэм щIэлъ щIагъыбзэр, щыджэгу теплъэгъуэм хэшыпсыхьауэ зэрыщытыр къэпщытакIуэхэм я пащхьэ иралъхьэну.
Гупхэм фIы дыдэу загъэхьэзыра пэтми, абыхэм яхэтащ зи хъыбарыр нэхъ дыхьэшхэни, зи теплъэгъуэр нэхъ гъэщIэгъуэни, зи къэфэкIэр нэхъ дахи, бзэр нэхъ дахэу зыгъэбзэрабзи. Джэгугъуэ къэскIэ гупхэм къахьа баллхэр зэхалъхьэ-жа нэужь, япэ увыпIэр хуагъэфэщащ «Нартыху пIэнкIхэр» гупым. ЕтIуанэ увыпIэр зыIэрагъэхьащ «Мэртэзей налкъутхэм». Ещанэ хъуахэщ «Уей, уей, Кушмэзыкъуей» гупыр.
Адыгэбзэ Хасэм и тхьэмадэ Табыщ Мурат зэIущIэр щызэхуищIыжым и псалъэм къыхигъэщащ джэгугъуэ къэскIэ и гур хэзыгъахъуэ куэд зэрыщилъагъур, адыгэм къыщIэхъуэ щIэблэмкIэ зэрыгушхуэр, абыхэм я блэкIар зэращIэр, я къэкIуэнур дахэ зэращIыным зэрыхущIэкъур нобэ иджыри зэ и фIэщ зэрыхъуар икIи адэкIи IуэхуфIхэр къайхъулIэну ехъуэхъуащ цIыкIухэм.
Утыкум щыджэгуа сабийхэми, абыхэм гугъу задезыгъэхьу зыгъэхьэзыра егъэджакIуэхэми фIыщIэ, щытхъу тхылъхэр иратащ.
Тхыгъэри сурэтыри
ХЬЭРЭДУРЭ Аллэ ейщ.
